Man verdrink in seeParamedici op die toneel. Foto: Crisis Medical. ŉ Man, in sy 30’s, is dood nadat hy in die see by Virginia-strand, noord van uShaka Marine World in Durban, verdrink het. Neil Powell, direkteur en woordvoerder van Crisis Medical, het gesê paramedici is omstreeks 17:50 na die strand ontbied. “Volgens ooggetuies het die man van die pier af in die rowwe see ingespring. Lewensredders op die strand het die man in die water opgemerk, na hom uitgeswem en hom na die strand gebring,” het Powell gesê. Paramedici van Crisis Medical en Netcare 911 het hom dadelik ondersoek. “Ongelukkig kon daar niks vir hom gedoen word nie en hy is op die toneel dood verklaar.” Die polisie doen ŉ geregtelike doodsondersoek.